En 59-årig mand har gennem mange år dagligt chattet med piger og drenge via sociale medier og lokket dem til at sende nøgenbilleder eller onanere for ham via videochat.

Sådan lyder tiltalen mod manden, der er tiltalt for mere end 300 forhold om såkaldt grooming. Der er i alt identificeret 104 ofre i alderen 8 – 62 år, hvoraf størstedelen er mindreårige. Herudover er der 29 forurettede, som politiet ikke har formået at identificere. Det oplyser Nordsjællands Politi i en pressemeddelelse.

Efterforskningen begyndte i 2014 og blandt andet omfatter en gennemgang af mere end 100.000 chatkorrespondancer.

- Det er én af de mest omfattende sager, som jeg har set, siger politikommissær Henrik Gunst, leder af Nordsjællands Politis efterforskningsafdeling for personfarlig kriminalitet.

Manden har brugt forskellige profiler, hvor han – alt efter samtalepartnerens køn – har udgivet sig for at være en ca. 15-årig dreng eller pige. Her har han så overtalt den person, han chattede med, til at tage tøjet af og i flere tilfælde foretage seksuelle handlinger, mens han filmede det. I nogle tilfælde har han delt optagelserne med andre, der har interesse for børnepornografisk materiale.

- Der er ingen undskyldning for de forhold, som er begået. Men sådan en sag understreger endnu en gang, hvor vigtigt det er, at forældre hjælper deres børn til sikker adfærd på de sociale medier og jævnligt taler med deres børn om, hvad de laver og hvem de har kontakt til, siger Henrik Gunst.

Manden, der bor i Farum, er tiltalt efter straffelovens bestemmelser om blufærdighedskrænkelse og børneporno. Derudover er han tiltalt efter en bestemmelse om uberettiget at fotografere andre.

Det var forældrene til en 12-årig pige, som tilbage i 2014 meldte sagen til politiet. De boede i Sydøstjyllands Politikreds, og efterforskningen af sagen begyndte her.

Det viste sig, at manden boede i Farum, og derfor blev sagen overgivet til Nordsjællands Politi, som i januar 2015 ransagede mandens bopæl.

I den forbindelse erkendte han ifølge Nordsjællands Politi forholdet omkring den 12-årige pige, og han har nu erkendt størstedelen af forholdene, mens andre forhold er delvist erkendt. Sagen skal nu berammes til behandling i retten.